Dette er stevia Foto: Karina Jørgensen / NRK Ekspandér faktaboks Opprinnelig fra Sør- og Mellom-Amerika.

Den tørkede planten inneholder en kompleks blanding av naturlig søtende glykosider, der steviosid er dominerende.

Tørket stevia er 30-45 ganger søtere enn sukker

Mye brukt som søtstoff i Asia (særlig Japan) og Sør-Amerika

Steviolglykosider er intense søtstoffer som utvinnes fra bladene til planten og er 40 til 300 ganger søtere enn vanlig sukker (sukrose).

Inneholder ingen kalorier og gir ikke blodsukkerstigning Kilde: Mattilsynet, Vitenskapskomiteen for mattrygghet.

«Sunt sukker». Det høres for godt ut til å være sant, men slik omtales stevia-planten.

Uttrekket fra planten er fra 40 til 300 ganger søtere enn sukker, inneholder ingen kalorier og fører ikke til at blodsukkeret stiger.

LES OGSÅ: Slik blir du kvitt sukkersuget

Blir trolig tillatt

Problemet er bare at det er ulovlig å bruke uttrekk fra planten som tilsetningsstoff i matvarer i Norge. Det er heller ikke lov å selge sukkererstatninger basert på stevia i Norge i dag.

Likevel er det mange som har oppdaget det «sunne sukkeret».

Det er lett å bestille stevia-produkter på nett, og enkelte helsekostbutikker omgår reglene ved å selge stevia-pulver merket som dyrefor. Men snart kommer stevia inn i varmen.

– Stevia er på vei til å bli godkjent som tilsetningsstoff, sier seniorrådgiver i Mattilsynet Cecilie Svenning.

Får E-nummer

EU jobber nå med en ny liste over tilsetningsstoffer i mat. Stevia er foreslått som tilsetningsstoff nummer E960.

– Steviolglukosider, som er søtstoffet fra stevia-planten, er blant tilsetningsstoffene som er godkjent og som vil bli med på den nye lista over tilsetningsstoffer så snart den er vedtatt, sier Cecilie Svenning hos Mattilsynet i Norge.

Det eneste som gjenstår er at EU-parlamentet godkjenner den nye lista.

– Alt tyder på at det vil skje nå i høst, sier Svenning.



Anbefales av ernæringsekspert

Ernæringsprofessor Kaare Norum er blant dem som har tatt til orde for at stevia bør godkjennes og brukes istedet for sukker.

– Det er ingen grunn til at det ikke skal være lovlig, sier Norum.

Han bruker selv stevia til å søte te med, og mener planten og uttrekket fra planten kan være en god erstatning for sukker i mange tilfeller. Det er likevel for optimistisk å tro at stevia kan erstatte alt sukker, mener Norum.

– Det har jo også en litt mer bitter smak, sier ernæringsprofessoren.

I en test hos matforskningsinstituttet Nofima nylig kom stevia dårligst ut blant sukkererstatningene på smak.

Begrenset bruk

Selv om steviolglukosider blir godkjent som tilsetningsstoff, kommer det likevel til å legges noen begrensninger på bruken.

EU har vurdert at søtstoffet er trygt å bruke. Det er blant annet konkludert med at det ikke er kreftfremkallende eller bidrar til å svekke reproduksjonsevnen slik man tidligere har fryktet.

Som et «føre var»-prinsipp er det likevel satt en grense for hvor mye man bør få i seg om dagen. Den grensen er satt til 4 mg per kg kroppsvekt per dag.

For å sikre at folk ikke får i seg for mye er det laget en liste over hvilke produkter som kan bruke stevia og i hvor store mengder.

– Det vil blant annet bli godkjent som bordsøtningsmiddel, sier Svenning.

Det vil si at det blir lovlig å kjøpe stevia-baserte sukkererstatninger i pulverform som man kan bruke for eksempel i teen eller når man baker hjemme.

I tillegg er både syltetøy, sjokolade, tyggegummi og frokostblandinger på lista over produkter som kan inneholde stevia.

Brus med Stevia

Også brusprodusenter vil få lov til å bruke stevia, men ikke så mye de vil.

– I forslaget som nå ligger an til å bli vedtatt, får brusprodusenter bare lov til å erstatte 30 prosent av sukkeret med steviolglukosider, sier Svenning fra Mattilsynet.

Coca Cola er blant produsentene som bruker stevia i enkelte av sine light-brus i land som Japan og USA. Nylig lanserte de også en Fanta med stevia i Frankrike. Frankrike har fått midlertidig dispensasjon fra EU-forbudet mot stevia.

– Den Fantaen er en lavkalori-brus, men den er ikke sukkerfri. Den inneholder både sukker og stevia, sier kommunikasjonsdirektør Stein Rømmerud i Coca Cola Norge.

Om det er noen konkrete planer for brus med stevia i Norge vil han ikke ut med.

– På generelt grunnlag kan jeg si at vi synes det er spennende og interessant med et naturlig, kalorifritt søtningsstoff.